
Ο τρόμος βγαίνει στους δρόμους: το Halloween στη μεγάλη οθόνη!
Παρασκευή 30 Οκτωβρίου // 22:30 // Ολύμπιον

Λίγο πριν από τη νύχτα του Halloween, η ομότιτλη θρυλική ταινία του Τζον Κάρπεντερ έρχεται στο Ολύμπιον για μία ειδική μεταμεσονύχτια προβολή την Παρασκευή 30 Οκτωβρίου (22:30, 6€).

Με ελάχιστα μέσα, υποδειγματική οικονομία και ένα από τα πιο αναγνωρίσιμα μουσικά θέματα στην ιστορία του κινηματογράφου, ο Κάρπεντερ παρουσίασε έναν σχεδόν αναίμακτο αλλά απολύτως αποτελεσματικό τρόμο μέσα στην αθωότητα των αμερικανικών προαστίων. Παράλληλα, στα τέλη της δεκαετίας του ’70 θεσμοθετήθηκε και επισήμως το προφίλ των κατά συρροή δολοφόνων στη συλλογική συνείδηση, στρέφοντας την προσοχή του κοινού μακριά από τον υπερφυσικό τρόμο σε κάτι πιο χειροπιαστό, πιο ρεαλιστικό και σαφώς πιο τρομακτικό.

Η ταινία καθιέρωσε νέους κανόνες για το σινεμά του τρόμου, επηρέασε όσο λίγες άλλες τη horror εικονογραφία και συνέβαλε καθοριστικά στη διαμόρφωση του slasher, ενός υποείδους που θα γνώριζε τεράστια άνθηση τις επόμενες δεκαετίες. Στο κέντρο της βρίσκεται ο Μάικλ Μάιερς, μια σχεδόν απρόσωπη μορφή που ενσαρκώνει το κακό δίχως εξηγήσεις και χωρίς προφανή κίνητρα, φορώντας μια μάσκα αγορασμένη έναντι $1.98 από ένα κατάστημα στη Hollywood Boulevard. Απέναντί του, η Τζέιμι Λι Κέρτις, στον ρόλο που την καθιέρωσε ως μία από τις σημαντικότερες πρωταγωνίστριες του είδους, δίνει ζωή στη Λόρι Στροντ, μια νεαρή γυναίκα που θα βρεθεί αντιμέτωπη με έναν ασταμάτητο δολοφόνο.

Η νύχτα με τις μάσκες / Halloween
(ΗΠΑ, 1978)

Σκηνοθεσία: Τζον Κάρπεντερ / John Carpenter. Πρωταγωνιστούν: Donald Pleasence, Jamie Lee Curtis, Tony Moran, Nancy Kyes. Γλώσσα: Αγγλικά. Έγχρωμη, 91΄ 

Την κρύα νύχτα του Halloween του 1963, ο εξάχρονος Μάικλ Μάιερς δολοφόνησε βάναυσα την 17χρονη αδερφή του, Τζούντιθ. Καταδικάστηκε και κλείστηκε σε ένα ψυχιατρικό ίδρυμα υπό τη φροντίδα του Δρ. Σαμ Λούμις. Στις 30 Οκτωβρίου 1978, ο Μάιερς δραπετεύει και επιστρέφει στο Χάντονφιλντ, μετατρέποντας μια βραδιά γεμάτη φάρσες και γλυκά σε κάτι πολύ πιο απειλητικό για τρεις νεαρές γυναίκες.

Δείτε το τρέιλερ: https://youtu.be/_6FqG1cUHL8?si=aB3DSKzxUY-1i5TX
Αίθουσα ΟΛΥΜΠΙΟΝ: Παρασκευή 30/10 - 22:30

